Zulu was nie sy gewone self nie, sê ekspedisie-dokter | Maroela Media
Die renjaer Gugu Zulu, wat op Kilimandjaro in Tanzanië gesterf het, het 'n paar dae voor die ekspedisie gekla oor 'n seer keel, het die span se mediese dokter, Roxanne Schutte, Woensdag gesê.
"Ons was Donderdagoggend by die hotel toe hy vir my gesê het sy keel is krapperig. Ek het vir hom gesê hy moet 'n suigtablet en bietjie vitamine C inneem sodat ons kan kyk of ons dit nie vinnig kan oplos nie," het sy tydens 'n perskonferensie by die Nelson Mandela-stigting by OR Tambo Internasionale Lughawe gesê. "Toe ons begin loop het, het ek hom die aand gevra hoe hy voel, en hy het gesê die suigtablette werk en hy voel oukei."
Die 40 klimmers het Woensdagaand by die lughawe geland nadat hulle van Tanzanië teruggekeer het. Die groep was deel van 'n ekspedisie, Trek4Mandela om geld in te samel vir hoërskoolmeisies.
Schutte het gesê Zulu het niks die volgende dag vir haar gesê nie. Die volgende aand het hy gekla sy sinusse is seer. "Zulu het bietjie af gevoel," het sy gesê. "Ek het sinusmedisyne by my gehad en dit saam met pynstillers vir hom gegee. Ek het vir hom gesê ek sal die volgende oggend weer kom hoor hoe dit gaan. Hy was nie sy gewone vrolike self nie. Ek kon sien hy sukkel."
"Hy het Sondag gesê as ek vir hom iets vir energie gee, sal hy die kruin kan bereik. Ek het voorgestel dat ons hom op 'n drup plaas met energie-aanvullings en anti-oksidante, en dan sal ek weer kom kyk of hy reg gaan wees om te klim."
Sy is 'n uur later ontbied nadat Zulu vomeer het. Hy het gesê hy voel naar. Sy het vir hom medisyne daarvoor gegee en gesê hy moet rus vir die klim.
"Dit was Sondag, die aand wat ons die kruin bereik. Ek het omstreeks 20:00 gehoor iemand skree en gil. Ek was in die kamer langs Gugu, en ek het opgestaan en na hom toe gegaan. Hy het gesukkel om asem te haal. Hy het sy bewussyn verloor, maar 'n sterk pols gehad. Ek het geroep dat iemand 'n draagbaar moet bring sodat ons hom hospitaal toe kan neem."
Zulu was kritiek, maar stabiel, toe hy na die hospitaal geneem is. Schutte het gesê sy het verwag hy sal beter voel sodra hy 'n laer hoogte bereik. "Sodra mens af beweeg, voel mens gewoonlik beter, en dit is wat ek verwag het. Toe ons die volgende dag van Gugu se afsterwe hoor, was ons almal geskok. Hy was nie siek nie. Hy het geringe simptome gehad wat meeste mense in die groep gehad het weens die hoë hoogte – 'n krapperige keel, toe neus… Ons het kilometers ver op stowwerige paaie geloop, dit was te wagte."
Schutte het gesê die nadoodse ondersoek sal die ware oorsaak van sy dood bekend maak. "Enigiets anders is nou blote spekulasie."
Sibusio Vilane, ervare bergklimmer wat die ekspedisie gelei het, het Woensdag in trane uitgebars toe hy oor die reis gepraat het. Hy het om verskoning gevra en gesê hy het vir die 41 klimmers en hul families beloof hy gaan hulle veilig terugbring.
Vilane het al 19 ekspedisies na Kilimandjaro gelei. Hy het gesê hy het nooit gedink só tragedie sal gebeur nie, alhoewel daar risiko's is om die berg te klim.
Zulu (38) was 'n veteraan renjaer en televisie-aanbieder, wat liefdevol bekend gestaan het as "the fastest brother in Africa". Sy vrou, Letshego Zulu, ook 'n avonturier en fiksheidsentoesias, was deel van die ekspedisie.
Zulu word oorleef deur Letshego en hul eenjarige dogtertjie.
Lees alle vorige berigte oor Gugu Zulu op Maroela Media.
Penny Sparrow in hof oor crimen injuria-aanklagte
Fondsinsameling projek? Weet jy wat KOS so n uitstappie? En NADAT almal se karjakker betaal is…gaan die res vir?
Skuus, nie om van die hartseer van die afsterwe weg te vat nie, maar ek sou ook baie graag n hele paar naby absurdhede in my lewe wou doen onder die faandel van fondsinsameling en vir als betaal kry…
"Rest in peace, brother". Het vir Gugu leer ken toe hy nog in Sasol kleure gejaag het & ekself by Sasol Brandstof Navorsing betrokke was.
koste van die ekspidisie sou 350 000 lewenslank in saniteredoekies gehul het. di
e nelson Mandela stigting het hulleself oortref met die ene. ek hoop almal wie so gulhartige aan die nelson Mandela stigting gee, sien nou duidelik daarvoor hulle geld aabgewend word. VIVA!!!!
Hierdie man moes in die eerste instansie nie die berg gaan uitklim het nie want hy was duidelik nie gesond nie,
Baie sterkte aan Gugu se familie en vriende. Dit was nogal 'n skok om te hoor van sy afsterwe, maar ek stem saam met m. As mens so hoë berg uitklim en mens voel nie lekker nie, vat jy dit nie verder nie. Die lug is so dun daar bo, mens sukkel om asem te haal alreeds, en mens se longwande verswak en dit kan lei na vog op die longe, so dan verdrink jy eintlik.
Ek weet hy't dit gedoen vir liefdadigheid, maar soms is jou eie lewe belangriker as die ander aan wie jy gedink het.